b'\n_START_ARTICLE_\nKretingos herbas\n_START_SECTION_\nApra\xc5\xa1as\n_START_PARAGRAPH_\nHerbo sidabriniame lauke \xc5\xa0v\xc4\x8d. Mergel\xc4\x97 Marija su k\xc5\xabdik\xc4\x97liu J\xc4\x97zumi ant rank\xc5\xb3. Abiej\xc5\xb3 k\xc5\xabnai ir J\xc4\x97zaus plaukai nat\xc5\xabralios spalvos. Marijos plaukai juodi, mar\xc5\xa1kiniai purpuriniai, apsiaustas m\xc4\x97lynas, ant galvos esanti kar\xc5\xabna auksin\xc4\x97.\n_START_SECTION_\nIstorija\n_START_PARAGRAPH_\nKretinga i\xc5\xa1 viso tur\xc4\x97jo keturis herbus. Pirmajame vaizduojama \xc5\xa0ventoji Mergel\xc4\x97 Marija su k\xc5\xabdikiu J\xc4\x97zumi ant rank\xc5\xb3, antrajame\xc2\xa0\xe2\x80\x93 \xc5\xa0v. Kazimieras, tre\xc4\x8diajame\xc2\xa0\xe2\x80\x93 Li\xc5\xabtas, o ketvirtajame\xc2\xa0\xe2\x80\x93 Grifas. Pirmasis herbas minimas dar 1609\xc2\xa0m. sausio 23 d. privilegijoje d\xc4\x97l miesto \xc4\xafk\xc5\xabrimo ir Magdeburgo teisi\xc5\xb3 suteikimo. Privilegijoje ra\xc5\xa1oma, kad miesto tar\xc4\x97jai ir suolininkai naudoj\xc4\x99 antspaud\xc4\x85 su Marijos atvaizdu._NEWLINE_Pirmasis Kretingos herbas buvo naudojamas neilgai\xc2\xa0\xe2\x80\x93 iki XVII a. vidurio. Originalas n\xc4\x97ra i\xc5\xa1lik\xc4\x99s. Sunku pasakyti kod\xc4\x97l \xc5\xa1is herbas buvo pakeistas kitu, su \xc5\xa0vento Kazimiero atvaizdu. Tuo metu Kretingos dvaras priklaus\xc4\x97 Kazimierui Leonui Sapiegai. Manoma, kad naujasis herbas sietinas su savininko herbu, mat tuo metu didikai savo vardais net miestus pavadindavo._NEWLINE_Herbas su \xc5\xa0ventuoju Kazimieru gyvavo labai ilgai, iki miestas XVIII a. pabaigoje prarado Magdeburgo teises. Antspaudas su \xc5\xa1iuo herbu yra i\xc5\xa1lik\xc4\x99s ir saugomas Krokuvoje._NEWLINE_Herbas su li\xc5\xabto atvaizdu atsirado Kretingai atgavus miesto teises. Deja, ne\xc5\xbeinoma ar \xc5\xa1is herbas buvo naudojamas._NEWLINE_Paskutinis herbas\xc2\xa0\xe2\x80\x93 Grifas, simbolizuojantis j\xc4\x97g\xc4\x85, dr\xc4\x85s\xc4\x85, i\xc5\xa1mint\xc4\xaf. Manoma, kad grifas paimtas i\xc5\xa1 Jono Karolio Chodkevi\xc4\x8diaus herbo. Paskui jis patobulintas, aprobuotas, sukurtas dailininko Kalinausko._NEWLINE_Prad\xc4\x97jus kitiems Lietuvos miestams susigr\xc4\x85\xc5\xbeinti pirminius herbus, Kretinga taip pat nutar\xc4\x97 savo herbu v\xc4\x97l paskelbti \xc5\xa0ventosios Mergel\xc4\x97s Marijos su k\xc5\xabdikiu J\xc4\x97zumi ant rank\xc5\xb3 herb\xc4\x85 miesto \xc5\xbeenklu._NEWLINE_1993\xc2\xa0m. bir\xc5\xbeelio 12 d. herb\xc4\x85 Lietuvos Respublikos Prezidentas patvirtino dekretu Nr. 81. Herbo etalono autorius\xc2\xa0\xe2\x80\x93 dailinink\xc4\x97 Laima Ramonien\xc4\x97.'